# Die Schedelsche Weltchronik (deutsch):022

| 021 <<<Vorheriges Blatt | Die Schedelsche Weltchronik Blatt XXII | Nächstes Blatt>>> 023 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXI verso:

Das drit alter
Das drit alter fahet an in Abrahams gepurdt vnd weret bis auff dauid. nach sag der hebreyschen. ij$^c$. xcij. iar Aber nach den. lxx. außlegern. ix$^c$. xl. iar. Do sich auch di histori vnser patriarchen die den waren got geert haben angefengt hat. Nw wardt Abraham der vater der vile der vo$^e$lcker auß thare in hur der Caldeer geborn ein kluger man vnd go$^e$tlicher vnd menschlicher ding der erfarenst. der erster verku$^e$ndet got einen scho$^e$pffer aller ding. daru$^e$mb stunden die caldeer wider in auff vnd zwungen in auß caldea zewandern. der selb Abraham ward von seinem vater thare von hur caldeorum außgefurt in aram. daselbst wonent er. vnd im gepot der herr sprechend. Gee auß von deinen land vnd von deiner sippschaff vnd von deines vaters haws vnd kome in ein land das ich dir zaigen wu$^e$rde
Als abraham wider kame von der erslahung der fu$^o$nff ko$^e$nig der assirier. die den Loth fiengen: do lieff im entgegen melchisedech der ko$^e$nig Salem. der ein briester des ho$^e$hsten gottes was. vnd opfert prot vnd wein. dem gabe abrahaz zehenden alles raubs. do benedeyet er abrahe der ime die feind vndertenig gemacht het. die hebreyschen sagen das dieser melchisedech gewessen sey Sem der erst sun noe vnd hab gelebt bis auff abrahams zeit. do erschine got dem abrahe vnd verhiesse ime einen sun den et vilfeltigen wolt als die stern des himels.
Dise scho$^e$n Saray abrahams erst weib was lang vnfruchtper. aber als sie. lxxxx. iar alt ward gepar sie den ysaac. Cethura abrahams ander weib het. vi. su$^e$n die mit weißheit vnd emsigkeit geziert waren. dise Centhuraz eelichet abraham nach den todt Sare. die namen der su$^e$n Zamram. Jectan. Medan. Madian. Jesboth vnd Sue

## XXII recto:

Blat XXII
der werlt
Agar ein zuweib abrahe. ysinahel. sein weib ein egyptierin het. ij. su$^e$n. ysmahel der sun abrahams den agar der Sare dirn gepar. von dem sind die ysmaheliten. die darnach agareni vnd zeletst sarraceni genant sind. der ward mit seiner mu$^e$ter auß seines vaters haws geworffen. dann er raitzet ysaac zu der abgo$^e$tterey vnd anbettung der pild die er machet. das sahe sara vnd sprach. wu$^e$rffe auß die dirn vnd iren sun. Als ysmahel geporn was. den dann der vater im zwo$^e$lften iar beschniden werden wolt. do het Sara ine lieb als iren aigen sun. Aber als ir der ysaac geporn ward nayget sie sich von seiner lieb vnd gab abrahe den rat dz er ine in ein ander gegent sendet. do nw der zu seinen tagen kame do vereelichet im sein mutter ein egyptierin. auß der gepar er su$^e$n die alle erden von eu$^e$frate bis zu dem roten meer gelegen ingehabt haben.
Abraham vnd Arain sein bruder wurden in hur Caldeorum daru$^e$mb das sie das fewer nit eren wolten in das fewer geworffen vnd aram ward darinn ersteckt. aber abraham von got erledigt. vnd er zuwu$^e$nschet im Loth den sun seines bruders aram zu einen sun. vnd nam Saray desselben seins bruders tochter zu einem weib. darnach wandert er mit thare seinem vater vnd nachor seinem bruder vnd dem gesind arams von caldea in aram mesopotamie. zuletst so sein vater thare starb. als er. lxxv. iar alt was zohe er mit loth vnd saray vnd mit allem seinen gesind vnd gu$^e$ttern auß gepot des herren in das land chanaan vnd wonet in sychen. do erscheine im der herr vnd sprach. deinen samen wird ich geben diss land. von dannen kome er in die fu$^e$nff stet do yetz das todt meer ist. darnach zohe er auch von dannen vnd wonet in damasco. Als aber ein hunger ward do zohe er in egypten. vnd wider von dannen in das tal mambre bey ebron. dem der herr zelest in dem slaff erschine sprechend. das sein samen pilgram wer in egypten. iiij$^c$. xxx. iar. vnd das er mit dem vierden geschlecht widerkeren solt in das land chanaan. vnd das ko$^e$nig von im außgien wurden. vnd auß gepot des herren beschnite er sich. vnd Ismahelem seinen sun vnd alles sein hawß vnd gesind.
Memphis ietzo Cayrum. oder Alkeyro genant die ku$^e$niglich stat in egypten ist durch Ogeloum den ko$^e$nig egypti gepawet. vnd von seiner tochter Memphis also genent. vnd. c. l. mal achteil einer meyl weyt. vnd die allerberummbtist statt egipten. vnd an dem allerbequemlichsten ort der selben gegent gelegen. da sich der flus Nilus in vil end in gestalt des buchstaben d außtailet. vnd die stat schier vmbfleu$^e$sset. vnd also der schiffung zugang gibt. vnd auch ho$^e$her zeschiffen verhindert. vnd hat wider die ertrenckung vnd u$^e$berswal der wasser gegen mittemtag gross erdhauffen gesetzt. vnd in andern o$^e$rtten allenthalben einn grossen tieffen ergraben see der die stat gantz wol befestigt. daru$^e$mb haben die nachkomenden ko$^e$nig daselbst ein ko$^e$nigliche wonung gepawet. vnd die selben statt Babiloni am egypti oder Cayrum genent. Bey Memphis ward etwan Osyris angebetet. dann als derselb Osyris von phoroneo seinem anhern das ku$^e$nigreich Arginorum ererbet da u$^e$berschiffet er auß begird gro$^e$sserer glori gein egypten. die vberwunde er. vnd vereelichet im selbs ysiden. vnd nach dem er die groben lewt vil den menschen dienstlichs digs geleret het da ereten sie ine als einen got. vnd verwandelten ime seinen namen vnd nenten ine einen ochßen. do von kombt es so inen vnuerschenlich
* ↑ WS:Vorlage: vn